b'\n_START_ARTICLE_\nMenachem Begin\n_START_SECTION_\nVarhaiset vaiheet\n_START_PARAGRAPH_\nBegin syntyi liettualaiseen a\xc5\xa1kenasijuutalaiseen perheeseen Brest-Litovskissa, joka kuului tuolloin Ven\xc3\xa4j\xc3\xa4n keisarikuntaan (nyk. Brest Valko-Ven\xc3\xa4j\xc3\xa4ll\xc3\xa4). Beginist\xc3\xa4 tuli sionistij\xc3\xa4rjest\xc3\xb6 Betarin johtaja vuonna 1939. H\xc3\xa4n pakeni Puolaan hy\xc3\xb6k\xc3\xa4nneit\xc3\xa4 natseja loikkaamalla Vilnaan. H\xc3\xa4n oli Neuvostoliitossa karkotettuna Siperiaan vuosina 1940\xe2\x80\x931941. P\xc3\xa4\xc3\xa4sty\xc3\xa4\xc3\xa4n vapaaksi Stalin\xe2\x80\x93Sikorski-sopimuksen mukaisesti vuonna 1941 h\xc3\xa4n liittyi puolalaiseen armeijaan ja siirtyi L\xc3\xa4hi-it\xc3\xa4\xc3\xa4n. Begin siirtyi Persian kautta brittien hallitsemaan Palestiinaan, miss\xc3\xa4 h\xc3\xa4n pian teki itsest\xc3\xa4\xc3\xa4n arvostetun sionistikapinallisen liitytty\xc3\xa4\xc3\xa4n radikaaleihin Vallankumouksellisiin sionisteihin.\n_START_SECTION_\nIrgun-j\xc3\xa4rjest\xc3\xb6n palveluksessa\n_START_PARAGRAPH_\nBegin liittyi sotilaalliseen Irgun-j\xc3\xa4rjest\xc3\xb6\xc3\xb6n, ja vuosina 1943\xe2\x80\x931947 h\xc3\xa4n oli j\xc3\xa4rjest\xc3\xb6n johtaja. H\xc3\xa4n oli vastuussa Jerusalemin Kuningas Daavid -hotellin pommir\xc3\xa4j\xc3\xa4ytyksest\xc3\xa4, jossa kuoli 91 Britannian hallinnon ja armeijan henkil\xc3\xb6\xc3\xa4. Britannian tiedustelupalvelu MI5 lupasi h\xc3\xa4nest\xc3\xa4 10\xc2\xa0000 punnan palkkion el\xc3\xa4v\xc3\xa4n\xc3\xa4 tai kuolleena. Begin oli hankkinut Irgunille aselastin Altalena-laivalla, mutta Haganah tuhosi laivan tykist\xc3\xb6tulella p\xc3\xa4\xc3\xa4ministeri David Ben-Gurionin k\xc3\xa4skyst\xc3\xa4. Irgun teki terroritekoja yhdess\xc3\xa4 maanalaisen Stern-j\xc3\xa4rjest\xc3\xb6n kanssa osittain Beginin k\xc3\xa4skyst\xc3\xa4.\n_START_SECTION_\nMukaan politiikkaan\n_START_PARAGRAPH_\nVuonna 1948 Begin perusti oikeistopuolue Herutin (suom. vapaus), josta tuli my\xc3\xb6hemmin laajempi Likud-puolue. Ensimm\xc3\xa4isiss\xc3\xa4 parlamenttivaaleissa vuonna 1949 Herut sai 18 paikkaa, kun taas Revisionistipuolue ei ylitt\xc3\xa4nyt \xc3\xa4\xc3\xa4nikynnyst\xc3\xa4 ja hajosi vaalien j\xc3\xa4lkeen. Vuosien 1948\xe2\x80\x931977 v\xc3\xa4lill\xc3\xa4 Beginin alaisuudessa Likud muodosti p\xc3\xa4\xc3\xa4opposition hallitsevaa ty\xc3\xb6v\xc3\xa4enpuoluetta vastaan. Likud valittiin hallitukseen ja Beginist\xc3\xa4 tuli Israelin p\xc3\xa4\xc3\xa4ministeri vuonna 1977.\n_START_SECTION_\nP\xc3\xa4\xc3\xa4ministerin\xc3\xa4\n_START_PARAGRAPH_\nLikudin vaalivoiton j\xc3\xa4lkeen Ty\xc3\xb6v\xc3\xa4enpuolue j\xc3\xa4i ensimm\xc3\xa4ist\xc3\xa4 kertaa Israelin historiassa oppositioon. Begin totesi voittonsa olevan "k\xc3\xa4\xc3\xa4nnekohta juutalaisen kansan historiassa". Begin j\xc3\xa4i p\xc3\xa4\xc3\xa4ministerin virasta pois vaimonsa kuoleman j\xc3\xa4lkeen elokuussa 1983.\n_START_SECTION_\nPerint\xc3\xb6\n_START_PARAGRAPH_\nBeginin toimintaa voi arvostella monin tavoin. H\xc3\xa4n toimi terroristina surmaten lukuisia ihmisi\xc3\xa4 ja k\xc3\xa4ytt\xc3\xa4en kyseenalaisia toimintatapoja. H\xc3\xa4nen saamansa Nobelin rauhanpalkintoa onkin kritisoitu. H\xc3\xa4n oli kuitenkin my\xc3\xb6s juutalaisen kansanosan voimakas puolustaja 1940-luvun Palestiinassa, ja h\xc3\xa4nell\xc3\xa4 oli merkitt\xc3\xa4v\xc3\xa4 panos Israelin itsen\xc3\xa4isen valtion synnyss\xc3\xa4. Helmikuussa 2005 Begin \xc3\xa4\xc3\xa4nestettiin Israelin suurimmaksi johtajaksi 32,8 prosentin \xc3\xa4\xc3\xa4niosuudella.'